Bekendtgørelse om offentliggørelse af oplysninger om virksomheder med et internationalt arbejdsmiljøcertifikat efter ISO 45001

I medfør af § 78 a, stk. 2, i lov om arbejdsmiljø, jf. lovbekendtgørelse nr. 2062 af 16. november 2021 som bl.a. ændret ved lov nr. 566 af 10. maj 2022 og lov nr. xx af yy. maj 2025, fastsættes efter bemyndigelse:

**§ 1**. Arbejdstilsynet offentliggør på sin hjemmeside oplysninger om virksomheder, der har fået udstedt et internationalt arbejdsmiljøcertifikat efter standarden ISO 45001.

**§ 2**. Offentliggørelse af oplysninger efter § 1 er betinget af, at arbejdsmiljøcertifikatet er udstedt af et certificeringsorgan, der er

1. akkrediteret efter ISO/IEC 17021-1 til certificering af ledelsessystemer i henhold til ISO 45001, og
2. akkrediteret af DANAK Den Danske Akkrediteringsfond, eller
3. akkrediteret af et tilsvarende akkrediteringsorgan, der er udpeget som nationalt akkrediteringsorgan i henhold til artikel 4 i forordning (EF) nr. 765/2008 og med positivt resultat har været underkastet peerevaluering på certificering af ledelsessystemer i henhold til artikel 10 i forordning (EF) nr. 765/2008, eller
4. akkrediteret af et akkrediteringsorgan, der er medunderskriver af EA’s (European Accreditations) multilaterale aftale om gensidig anerkendelse med hensyn til certificering af ledelsessystemer eller af IAF’s (International Accreditations Forums) multilaterale aftale om gensidig anerkendelse for ISO 45001.

**§ 3.** Offentliggørelse af oplysninger efter § 1 er endvidere betinget af, at det akkrediterede certificeringsorgan indsender en kopi af arbejdsmiljøcertifikatet til Arbejdstilsynet.

Stk. 2. Oplysningerne om arbejdsmiljøcertifikatet fjernes, hvis det akkrediterede certificeringsorgan giver Arbejdstilsynet oplysning om, at arbejdsmiljøcertifikatet er frataget, suspenderet eller bortfaldet.

Stk. 3. Oplysningerne om arbejdsmiljøcertifikat vil igen fremgå af Arbejdstilsynets hjemmeside, hvis det akkrediterede certificeringsorgan giver Arbejdstilsynet oplysning om, at arbejdsmiljøcertifikatet ikke længere er frataget, suspenderet eller bortfaldet, eller hvis det akkrediterede certificeringsorgan genfremsender certifikatet med oplysning om, at det er gyldigt igen.

**§ 4.** Bekendtgørelsen træder i kraft den 1. juli 2025.

Stk. 2. Bekendtgørelse nr. 92 af 26. januar 2024 om tilsyn med og offentliggørelse af oplysninger om virksomheder med anerkendt arbejdsmiljøcertifikat ophæves.

*Arbejdstilsynet, den xx. juni 2025*

Marianne Sørensen

/ Sofie Bisbjerg